
Tilskud til sociale arrangementer
Igennem de seneste par år har bestyrelsen flere gange drøftet klubbens sociale aktiviteter, og der har været enighed om at disse aktiviteter skulle prioriteres højt, herunder også økonomisk. Alligevel opstår der meget nemt tvivl om støtten i de konkrete tilfælde, og budgettet for de enkelte arrangementer ender med at blive vedtaget efter lange mailkorrespondancer frem og tilbage. Disse beslutninger per mail er ikke optimale, både fordi det kan være lidt slidsomt med lange mails, men først og fremmest fordi beslutningen ofte ender med at blive truffet uden en ordentlig debat og uden input fra alle. 
Arrangementsudvalget vil gerne formulere nogle overordnede principper/rammer for de sociale arrangementer. Særligt to typer arrangementer ønskes diskuteret, nemlig klubture og busture til divisionsmatcher. Resten er medtaget som baggrundsinfo, men er naturligvis også åben for kommentering.
Forslag til ’principformulering’
[kunne indgå i funktionsbeskrivelsen]
Klubben giver økonomisk støtte til arrangementer der understøtter de sociale fællesskaber i klubben. Det vægtes højt, at arrangementerne skal appellere bredt til klubbens medlemmer på tværs af skel som alder, køn og erfaring.
Nuværende ’faste’ budgetposter
	Diverse mødeforplejning (GF, løbende indkøb af kaffe, sodavand mv.)
	600

	Sommerafslutning og juleafslutning
	800

	Klubaftener, 2 årlige
	800

	Fællesspisning, underskudsdækning
	2000

	Klubfest
	?

	Divisionsmatcher, kaffe/kage ved tre matcher (gn.snit 1000 kr./gang)
	3000

	Fælles bus til divisionsmatcher
	0

	Klubture, 2 årlige
	0



Støttekoncept for klubture – til diskussion
Mulige støtte-løsninger:
· Som hidtil: klubture skal løbe rundt i sig selv.
· Årlig fast ramme, der fordeles på to klubture.
· Fast tilskudsmodel der kommer alle deltagere lige meget til gode, fx mad og løbsafgift gratis.
· Fast beløb eller procent i tilskud til hver person, fx 100 kr. nedslag per person.
· Nedsat pris for børn eller andre grupper.
Arrangementsudvalget vil også gerne vide, hvad bestyrelsen betragter som en god klubtur:
· Egne arrangerede træninger?
· Type af overnatning, herunder standard og prisniveau
· Spændende/anderledes terræner
· DM’er og andre fremtrædende stævner
Busture til divisionsmatcher?
Der ønskes en drøftelse af brugen af fælles bus i forbindelse med divisionsmatcher. Formålet med fælles bus kunne være at lokke flere med til divisionsmatch, samt at styrke fællesskabsfølelsen i klubben. 
Leje af bus anslås at koste fra 4500 kr./gang inkl. chauffør (bus til 56 pers.; distance ca. 100 km.). Ved længere ture stiger prisen naturligvis. Bus til 85 personer er marginalt dyrere. 
Vil bestyrelsen overveje følgende:
· Hyppigere brug af fælles bus som fast tradition?
· Kriterier for hvornår vi lejer bus, fx distance.
· Billetpris, brugerbetaling?

Oprettelse af konto hos Zettle.com – formel godkendelse
I forbindelse med DM Lang i Rosenvold oprettede Dorthe på vegne af Snab en konto hos Zettle.com, hvilket gav mulighed for at bruge vores kortterminal fra WOC til betalinger i kiosken. Godkendelsen af kontooprettelsen skete i al hast per mail (tak for det), med aftale om at den skulle tages til referat på førstkommende bestyrelsesmøde. Herunder følger den information der blev givet på mail:
Zettle er en virksomhed, som ejes af Paypal, og når man opretter en konto hos dem, svarer det til at oprette en konto i en almindelig bank. Ved oprettelse af brugernavn og konto kræves det, at Zettle registrerer navn, adresse og cpr på alle i bestyrelsen, bl.a. for at leve op til regler om hvidvaskkontrol.  
Økonomi:
· Der betales et engangsbeløb for apparatet (det har vi). Ved behov kan vi låne terminaler fra naboklubberne og frit logge dem på vores brugerkonto. 
· Der er intet abonnement eller binding.
· Der betales en afgift på 1,95% for hver transaktion. 
· Systemet indeholder andre betalingsmuligheder end kortterminalen, fx er det muligt at oprette betalingslinks. Afgiften for disse er 2,5% per transaktion.
· De indkomne penge går ind på Zettle’s konto og overføres løbende til os med 1-2 dages forsinkelse og fratrukket afgift.
· Den procentuelle afgift er særligt fordelagtig ved mange små transaktioner som fx i en kiosk. Her vil løsningen være billigere end MobilePay (business). Ved store transaktioner må vi overveje om vi vil bruge systemet, når/hvis det bliver aktuelt.

Se mere om Zettle på www.zettle.com 
 

 
